กลุ่มเอไอเอเพิ่มลงทุนไทย
มั่นใจเศรษฐกิจฟื้นตัว รอรัฐบาลลงทุนโครงสร้างพื้นฐาน
29 ต.ค. 2565

มั่นใจเศรษฐกิจฟื้นตัว รอรัฐบาลลงทุนโครงสร้างพื้นฐาน
เอไอเอ กรุ๊ป เล็งลงทุนในไทยเพิ่ม มั่นใจเศรษฐกิจไทยจะกลับมาฟื้นตัวหลังรัฐบาลมีโครงการลงทุนในโครงสร้างพื้นฐานขนาดใหญ่ 
นายมาร์ค ทักเกอร์ ประธานเจ้าหน้าที่บริหารและกรรมการผู้จัดการใหญ่ กลุ่มบริษัท เอไอเอ เปิดเผยว่า ในช่วงที่ผ่านมาเศรษฐกิจของไทยประสบภาวะผันผวน แต่เชื่อว่าในเร็วๆ นี้จะกลับมาขยายตัวดีได้อีกครั้ง ซึ่งเป็นผลมาจากการลงทุนในโครงสร้างพื้นฐานขนาดใหญ่ของรัฐบาล โดยเฉพาะนโยบายหนึ่งแถบหนึ่งเส้นทาง หรือวัน เบลต์ วัน โรด
ทั้งนี้ ในปัจจุบันเอไอเอมีการลงทุนในโครงสร้างพื้นฐานของไทยแล้ว และในอนาคตมีแผนที่จะลงทุนเพิ่มขึ้นแน่นอน แต่ยังไม่สามารถเปิดเผยรายละเอียดได้ ซึ่งที่ผ่านมามีการเพิ่มการลงทุนในไทยอย่างต่อเนื่องในรูปของเงินบาท เพราะบริษัทมีการทำธุรกิจประกันชีวิตที่ขายสินค้าเป็นเงินบาท จึงลงทุนเป็นเงินบาท เพื่อให้ได้รับผลตอบแทนที่สอดคล้องกับการที่จะต้องชำระเงินให้ลูกค้าไทยในอนาคต และยังเป็นการสนับสนุนเศรษฐกิจภายในประเทศ เพื่อร่วมเป็นส่วนหนึ่งในการพัฒนาเศรษฐกิจและสังคม
“เรามีการลงทุนในพันธบัตรรัฐบาลไทยเยอะมาก รวมถึงอสังหาริมทรัพย์ ล่าสุดได้โครงการที่ถนนรัชดาและถนนสาทร รวมทั้งยังได้ลงทุนสร้างศูนย์ฝึกอบรมตัวแทนระดับชั้นนำที่ใหญ่ที่สุดในเอเชีย และลงทุนในตลาดทุนไทย เพราะมั่นใจในการเติบโตของเศรษฐกิจไทย” นายมาร์ค กล่าว
นายมาร์ค กล่าวว่า ธุรกิจประกันชีวิตในไทยยังมีโอกาสเติบโตสูง เพราะช่องว่างในเรื่องการคุ้มครองกรณีเสียชีวิตยังต่ำ ทำให้ประชาชนยังต้องการความคุ้มครองชีวิตอีกมาก
ทั้งนี้ ในยุคที่อัตราดอกเบี้ยมีการปรับตัวลดลงในช่วง 7 ปีที่ผ่านมา ทางกลุ่มเอไอเอยังคงรักษาอัตราการเติบโตของรายได้อย่างต่อเนื่อง เพราะไม่ได้หวังพึ่งรายได้จากการลงทุนเท่านั้น แต่ยังได้มุ่งเน้นไปที่การบริหารรายได้จากการพิจารณารับประกันภัย และส่วนต่างจากอัตราการเสียชีวิต หรือตารางมรณะ ซึ่งทำรายได้ให้ถึง 70-75% ของรายได้ทั้งหมด
“อัตราดอกเบี้ยโลกช่วงนี้ดูเหมือนจะเปลี่ยนทิศทาง ดูจากประเทศสหรัฐอเมริกา เราเห็นอัตราดอกเบี้ยพันธบัตรรัฐบาลปรับเพิ่มขึ้น และมีแนวโน้มจะเพิ่มขึ้นอีก ด้านตลาดทุนก็มีขึ้นๆ ลงๆ ทำให้ต้องมุ่งเน้นการหารายได้จากการพิจารณารับประกันภัยกับอัตราการเสียชีวิตเป็นอันดับแรกๆ” นายมาร์ค กล่าว
นายมาร์ค กล่าวว่า เอไอเอเข้ามาลงทุนประเทศไหนในเอเชียแปซิฟิก ก็ไม่เคยทิ้งธุรกิจและทำธุรกิจยาวนานอย่างต่อเนื่อง อย่างไทยถือได้ว่าลงทุนมายาวนานมาก ซึ่งภูมิภาคนี้เป็นอนาคตของเศรษฐกิจโลก และยังมีแนวโน้มเติบโตอย่างรวดเร็วและยาวนาน